รัฐบาลไทย-ข่าวทำเนียบรัฐบาล-ครม.อนุมัติแต่งตั้งผู้รักษาราชการแทน รมว.ศึกษาธิการ
วันพฤหัสบดีที่ 8 ธันวาคม 2559
ครม.อนุมัติแต่งตั้งผู้รักษาราชการแทน รมว.ศึกษาธิการ
ลการประชุมคณะรัฐมนตรี เมื่อวันพุธที่ 7 ธันวาคม 2559 ในส่วนที่เกี่ยวข้องกับกระทรวงศึกษาธิการ คือ แต่งตั้งผู้รักษาราชการแทนรัฐมนตรีว่าการกระทรวงศึกษาธิการ แต่งตั้งกรรมการผู้ทรงคุณวุฒิในคณะกรรมการบริหารสถาบันทดสอบทางการศึกษาแห่งชาติฯ (สทศ.)
●อนุมัติการแต่งตั้งผู้รักษาราชการแทนรัฐมนตรีว่าการกระทรวงศึกษาธิการ
คณะรัฐมนตรีมีมติอนุมัติตามที่สํานักเลขาธิการคณะรัฐมนตรีเสนอ การแต่งตั้งผู้รักษาราชการแทนรัฐมนตรีว่าการกระทรวงศึกษาธิการ โดยมอบหมายให้มีผู้รักษาราชการแทนรัฐมนตรีว่าการกระทรวงศึกษาธิการตามลําดับ ดังนี้
(1)รัฐมนตรีช่วยว่าการกระทรวงศึกษาธิการ (นายธีระเกียรติ เจริญเศรษฐศิลป์)
(2)รัฐมนตรีช่วยว่าการกระทรวงศึกษาธิการ (พลเอก สุรเชษฐ์ ชัยวงศ์)
ทั้งนี้ ให้ครอบคลุมถึงกรณีไม่มีผู้ดํารงตําแหน่งรัฐมนตรีว่าการกระทรวงศึกษาธิการ แล้วแต่กรณีด้วย
●อนุมัติการแต่งตั้งกรรมการผู้ทรงคุณวุฒิในคณะกรรมการบริหารสทศ.
คณะรัฐมนตรีมีมติอนุมัติตามที่กระทรวงศึกษาธิการเสนอแต่งตั้งนายกิตติรัตน์ มังคละคีรีดํารงตําแหน่งกรรมการผู้ทรงคุณวุฒิในคณะกรรมการบริหารสถาบันทดสอบการศึกษาแห่งขาติ แทนศาสตราจารย์สุรพล นิติไกรพจน์ ที่ลาออกจากตําแหน่ง ตั้งแต่วันที่ 27 มิถุนายน 2559
ทั้งนี้ ตั้งแต่วันที่ 7 ธันวาคม 2559 เป็นต้นไป
●อนุมัติการแก้ไขปัญหาเรื่องสัญชาติและสถานะบุคคลของเด็กนักเรียนนักศึกษาและบุคคลไร้สัญชาติที่เกิดในราชอาณาจักรไทย
คณะรัฐมนตรีมีมติอนุมัติตามที่กระทรวงมหาดไทย (มท.) เสนอ ดังนี้
1. อนุมัติให้บุตรของชนกลุ่มน้อยหรือกลุ่มชาติพันธุ์ที่เกิดในราชอาณาจักรไทยและมีคุณสมบัติดังต่อไปนี้ ได้สัญชาติไทยเป็นการทั่วไปคือ
1.1 บิดาหรือมารดาที่เป็นชนกลุ่มน้อยหรือกลุ่มชาติพันธุ์จะต้องได้รับการจัดทําทะเบียนประวัติ มีเลขประจําตัว 13 หลักตามกฎหมายว่าด้วยการทะเบียนราษฎร และต้องเข้ามาอยู่ในราชอาณาจักรไทยเป็นเวลาไม่น้อยกว่า 15 ปีนับถึงวันที่บุตรยื่นคําร้องขอมีสัญชาติไทย
1.2 ต้องมีหลักฐานการเกิดในราชอาณาจักรไทยและทะเบียนบ้าน หรือทะเบียนประวัติ
1.3 ต้องไม่ปรากฏหลักฐานการมีและใช้สัญชาติอื่น
1.4 ต้องพูดและเข้าใจภาษาไทย
1.5 มีความจงรักภักดีและเลื่อมใสระบอบประชาธิปไตยอันมีพระมหากษัตริย์เป็นประมุข
1.6 มีความประพฤติดี ไม่มีพฤติการณ์ที่เป็นภัยต่อความมั่นคง ไม่เคยต้องรับโทษความผิดคดีอาญา เว้นแต่ความผิดโดยประมาทหรือลหุโทษ หรือถ้าเคยรับโทษคดีอาญาต้องพ้นโทษมาแล้วเป็นเวลาไม่น้อยกว่า 5 ปีนับถึงวันที่ยื่นคําร้องขอมีสัญชาติไทย
2. อนุมัติให้เด็กและบุคคลที่กําลังศึกษาเล่าเรียนอยู่ในสถาบันการศึกษา หรือสําเร็จการศึกษาแล้วที่เกิดในราชอาณาจักรไทยโดยมีบิดาหรือมารดาเป็นคนต่างด้าวอื่น ที่ไม่ใช่ชนกลุ่มน้อยหรือกลุ่มชาติพันธุ์ตามที่ มท. จัดทําทะเบียนประวัติ หรือไม่ปรากฏบิดามารดา และมีคุณสมบัติดังต่อไปนี้ ได้สัญชาติไทยเป็นการทั่วไปคือ
2.1 ต้องมีคุณสมบัติตามข้อ 1.2 -1.6
2.2 จบการศึกษาระดับอุดมศึกษาหรือเทียบเท่าจากสถาบันการศึกษาในประเทศไทย สําหรับผู้ที่เรียนจบจากสถาบันในต่างประเทศจะต้องเป็นผู้ที่ได้รับทุนการศึกษาจากหน่วยงานของรัฐ
2.3สําหรับคนไร้รากเหง้า ไม่ปรากฏบิดามารดาหรือมารดาบิดาทอดทิ้งตั้งแต่วัยเยาว์ และยังไม่จบการศึกษาระดับอุดมศึกษา ต้องมีหนังสือรับรองความเป็นคนไร้รากเหง้าจากหน่วยงานในสังกัดกระทรวงการพัฒนาสังคมและความมั่นคงของมนุษย์ (พม.) และต้องมีภูมิลําเนาอาศัยอยู่ในราชอาณาจักรไทยติดต่อกันไม่น้อยกว่า 10 ปีนับถึงวันที่ยื่นคําร้องขอมีสัญชาติไทย
2.4 สําหรับบุคคลที่อยู่ระหว่างการศึกษาในสถาบันการศึกษา และมีความจําเป็นต้องขอมีสัญชาติไทย ต้องได้รับความเห็นชอบจากรัฐมนตรีว่าการกระทรวงมหาดไทย หรือผู้ที่ได้รับมอบอํานาจจากรัฐมนตรีว่าการกระทรวงมหาดไทยด้วย